מורן סמואל

מורן סמואל (נולדה ב-24 באפריל 1982) היא ספורטאית פאראלימפית ישראלית, זוכת מדליות כסף (טוקיו 2020) וארד (ריו דה ז'ניירו 2016) פאראלימפיות ואלופת העולם (2015) בחתירה. לשעבר שחקנית נבחרת ישראל בכדורסל.

ביוגרפיה 
סמואל גדלה בכרמיאל. שירתה בצה"ל בחיל האוויר, על תקן ספורטאית מצטיינת.

בוגרת תואר ראשון בלימודי פיזיותרפיה ותואר שני בחינוך והתפתחות בגיל הרך, שניהם מאוניברסיטת חיפה. היא עובדת כפיזיותרפיסטית ילדים.

קריירה ספורטיבית

כדורסל 

סמואל שיחקה כדורסל בקבוצת נירוסופט כרמיאל בגילאי הנוער ובליגת העל בכדורסל נשים.

לאחר שירותה הצבאי, שיחקה בנבחרת ישראל לכדורסל, והשתתפה עם נירוסופט כרמיאל במשחקי גביע אירופה.

בשנת 2006, סבלה מהתפרצות מום מולד בכלי דם בעמוד השדרה, והפכה משותקת בפלג גופה התחתון. לאחר תקופת שיקום, השלימה את לימודיה האקדמיים ופעלה עם ההתאחדות הישראלית לספורט נכים להקמתה מחדש של נבחרת נשים בכדורסל כיסאות גלגלים.

ב-2011, העפילה לאליפות אירופה עם נבחרת הנשים בכדורסל כיסאות גלגלים. במקביל הצטרפה גם כשחקנית נבחרת הגברים בבית הלוחם תל אביב, איתה זכתה באליפויות וגביעי מדינה רבים לאורך השנים ושיחקה במשחקי גביע אירופה.

בשנת 2013 ייצגה את מדינת ישראל באליפות אירופה בכדורסל כיסאות גלגלים, כקפטן הנבחרת שסיימה במקום השביעי הכללי. בתחרות זו נבחרה לאחת מחמש השחקניות הטובות באירופה תחת הכותרת "All Star Team".

חתירה 
ב-2010, במסגרת פעילותה בספורט הנכים, החלה סמואל להתאמן בענף החתירה בסירת יחיד וייצגה את ישראל כחותרת באולימפיאדת הנכים לונדון (2012), בהם סיימה במקום החמישי. בהמשך, זכתה ב-6 מדליות באליפויות העולם, 3 מדליות בגביע העולם ובמדליות באליפויות אירופה.

2015 
בשנה זו זכתה סמואל במדליית הזהב, באליפות העולם ובגביע העולם, ל-1000 מטר.

משחקים הפאראלימפיים ריו דה ז'ניירו (2016) 
במשחקים הפאראלימפיים ריו דה ז'ניירו (2016) זכתה סמואל במדליית ארד, בתוצאה של 5:17.46 דקות, אחרי רייצ'ל מוריס מבריטניה (5:13.69 דקות) ווואנג לילי מסין (5:16.65 דקות).

2021 
ב-23 בפברואר 2021, נערכה אליפות העולם בחתירה באולם באופן ווירטואלי, וסמואל זכתה במדליית הכסף ב-2000 מטר.

באליפות אירופה אפריל 2021, שהתקיימה בווארזה שבאיטליה, זכתה סמואל במדליית כסף. סמואל סיימה את 2,000 המטרים בזמן של 10:27.46 דקות, לאחר בריג'יט סקרסטין הנורווגית, שהגיעה למקום הראשון (1.22.06).

משחקים הפאראלימפיים טוקיו (2020) 
במשחקים הפאראלימפיים טוקיו (2020), זכתה סמואל במדליית כסף במקצה ל-2,000 מטר בתוצאה של 11:18.39 דקות, אחרי בירגיט סקרסטיין מנורווגיה (10:56.88 דקות) ולפני נטלי בנואה מצרפת (11:28.44 דקות). היא נפסלה בשלב המוקדמות, לאחר שהשופטים קבעו, שהכיסא בסירתה אינו תואם את חוקי התחרות, אך סיימה ראשונה בבית הניחומים בתוצאה של 10:33.34 דקות ועלתה לגמר.

2023 
ב-27 במאי 2023 זכתה במדליית כסף במקצה ל-2,000 מ' בסירת יחיד באליפות אירופה שנערכה בסלובניה בזמן של 10:07.97 דקות.

ספרה 

 2023 "סבתא ואני" (הוצאת "ספר לכל") שנכתב לזכר קרוב משפחתה אלעד אזרן, שנפטר בגיל שנתיים ושמונה חודשים, ואיבריו הושתלו בגופם של חמישה אנשים.

חיים אישיים 
סמואל היא לסבית, וב-2012, נישאה בטקס אזרחי בניו יורק ללימור גולדברג, מנהלת פרויקטים בהתאחדות לספורט הנכים. לסמואל 3 ילדים. מתגוררת בתל אביב.

משנת 2012, שותפה לפרויקט אתנה של המועצה הציבורית לקידום ספורט הנשים בישראל, במסגרתו היא מרצה בבתי ספר, אגודות ספורט, וקהלים שונים בישראל ומחוץ לה, ומרצה במרכז המרצים לישראל.

בנובמבר 2019, השתתפה בתוכנית "סליחה על השאלה", בפרק שהוקדש לאנשים שמתניידים בכיסאות גלגלים.

באוגוסט 2022 השתתפה בתוכנית ׳המרדף׳ של כאן 11 והתחרת מול ה’צייסר’ אך לבסוף לא הרוויחה את הכסף שב׳בנק׳.

פרסים והוקרה 
 ב-2011, זכתה סמואל בתואר ספורטאית השנה מטעם ההתאחדות הישראלית לספורט נכים.
 ב-2013, נבחרה לאחת מחמש השחקניות הטובות בכדורסל כיסאות גלגלים באירופה, תחת הכותרת "All Star Team".
 ב-2019, נבחרה להשיא את משואת טקס יום העצמאות ה-71 למדינת ישראל בהר הרצל, לצד הכדורגלן מנשה זלקה, לכבודם של הספורטאיות והספורטאים הישראלים.
 במשחקים הפאראלימפיים טוקיו (2020), התכבדה בנשיאת דגל ישראל בטקס הפתיחה, יחד עם נדב לוי.

קישורים חיצוניים

 פירוט השתתפותה בתחרויות המשחקים הפאראלימפיים באתר הרשמי של IPC 
 מורן סמואל, באתר World Rowing 
 
 
 
 
 עושים ספורט-קאסט - ספורטאית-על בהריון באתר עושים היסטוריה ראיון מוקלט עם בן מיטלמן, 8 באוגוסט 2018
 
 
 
 גלית עדות, 25# מורן סמואל, באתר "פורבס ישראל", 3 ביולי 2019

הערות שוליים 

שחקניות כדורסל נכים ישראליות
כדורסלניות להט"ביות
ספורטאים להט"בים ישראלים
ספורטאיות להט"ביות ישראליות
משתתפות המשחקים הפאראלימפיים ריו דה ז'ניירו (2016)
מדליסטיות פאראלימפיות ישראליות
זוכי פרס הספורט הישראלי
חותרות ישראליות
חותרים נכים ישראלים
משתתפות המשחקים הפאראלימפיים לונדון (2012)
חותרים פאראלימפיים
ספורטאים פאראלימפיים ישראלים
ספורטאיות פאראלימפיות ישראליות
ספורטאים ישראלים במשחקים הפאראלימפיים לונדון (2012)
ספורטאים ישראלים במשחקים הפאראלימפיים ריו דה ז'ניירו (2016)
ספורטאים ישראלים במשחקים הפאראלימפיים טוקיו (2020)
משיאי משואה ביום העצמאות: 2019
משתתפי סליחה על השאלה
כרמיאל: אישים
בוגרות אוניברסיטת חיפה
בוגרי אוניברסיטת חיפה
ספורטאיות לסביות
ישראליות שנולדו ב-1982
ישראלים שנולדו ב-1982